SL Uradni list Evropske unije L 120/33

IZVEDBENI SKLEP KOMISIJE (EU) 2016/696

z dne 4. maja 2016

o spremembi Odločbe Komisije 2006/473/ES o priznanju določenih tretjih držav in določenih območij tretjih držav kot neokuženih z vrstama Xanthomonas campestris (vsi sevi, patogeni za rod Citrus) in Guignardia citricarpa Kiely (vsi sevi, patogeni za rod Citrus)

(notificirano pod dokumentarno številko C(2016) 2614)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1), in zlasti točk 16.2 in 16.4 oddelka I dela A Priloge IV k Direktivi,

ob upoštevanju naslednjega:

(1) Odločba Komisije 2006/473/ES (2) priznava določene tretje države in določena območja tretjih držav kot neokužene z vrstama Xanthomonas campestris (vsi sevi, patogeni za rod Citrus) in Guignardia citricarpa Kiely (vsi sevi, patogeni za rod Citrus).

(2) Odločba 2006/473/ES priznava zvezno državo Louisiana v Združenih državah Amerike kot neokuženo z vrsto Xanthomonas campestris (vsi sevi, patogeni za rod Citrus). Vendar pa na podlagi informacij, ki so jih predložile Združene države Amerike, zvezna država Louisiana ne bi smela biti več priznana kot neokužena z navedenim škodljivim organizmom.

(3) Odločba 2006/473/ES priznava Urugvaj kot neokužen z vrsto Guignardia citricarpa Kiely (vsi sevi, patogeni za rod Citrus). Na podlagi informacij, ki jih je predložil Urugvaj, in večkratnih zadržanj Urugvaj ne bi smel biti več priznan kot neokužen z navedenim škodljivim organizmom.

(4) Odločba 2006/473/ES priznava vsa območja Združenih držav Amerike kot neokužena z Guignardia citricarpa Kiely (vsi sevi, patogeni za rod Citrus), razen okrožij Collier, Hendry in Polk v zvezni državi Florida. Na podlagi informacij, ki so jih predložile Združene države Amerike, okrožje Lee ne bi smelo biti več priznano kot neokuženo z navedenim škodljivim organizmom.

(5) Odločbo 2006/473/ES bi bilo zato treba ustrezno spremeniti.

(6) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Odločba 2006/473/ES se spremeni:

1. Točka (c) člena 1(2) se nadomesti z naslednjim besedilom: „(c) Združene države Amerike: Arizona, Kalifornija, Guam, Havaji, Severni Marianski otoki, Portoriko, Ameriška Samoa, Teksas in Ameriški Deviški otoki;“

2. Člen 3 se spremeni: (a) točka (a) odstavka 1 se nadomesti z naslednjim: „(a) vse tretje države, proizvajalke citrusov v Evropi, Severni, Srednji in Južni Ameriki ter v Karibih, razen Argentine, Brazilije, Združenih držav Amerike in Urugvaja;“ (b) točka (a) odstavka 2 se nadomesti z naslednjim: „(e) Združene države Amerike: vsa območja razen okrožij Collier, Hendry, Lee in Polk v zvezni državi Florida.“

Člen 2

Ta sklep je naslovljen na države članice.

V Bruslju, 4. maja 2016 Za Komisijo Vytenis ANDRIUKAITIS Član Komisije

(1) UL L 169, 10.7.2000, str. 1.

(2) Odločba Komisije 2006/473/ES z dne 5. julija 2006 o priznanju določenih tretjih držav in določenih območij tretjih držav kot neokuženih z vrstami Xanthomonas campestris (vsi sevi, patogeni za rod Citrus), Cercospora angolensis Carv. et Mendes in Guignardia citricarpa Kiely (vsi sevi, patogeni za rod Citrus) (UL L 187, 8.7.2006, str. 35).